<classify> Hayo yamethibitishwa na Ofisa Habari wa Shirikisho la Soka Nchini TFF, Baraka Kizuguto wakati alipokuwa akitangaza viingilio vya mchezo huo unaozikutanisha timu mbili zenye ushindani wa hali ya juu kileleni mwa ligi. Zote zina pointi 15, ingawa Yanga inaongoza kwa wastani wa mabao ya kufunga na kufungwa.Wakati kiingilio cha chini kikiwa Sh 5,000, watakaolipa kiingilio cha juu katika jukwaa la VIP A watalazimika kulipa Sh 30,000 wakati kiingilio cha Sh 20,000 kimepangwa kwa mashabiki watakaokaa katika majukwaa ya VIP B na C.Katika mchezo huo, Abdallah Kambuzi wa Shinyanga ndiye aliyepangwa kuchezesha pambano hilo akisaidiana na Makame Mdogo Shinyanga na Robert Luhemeja Mara. Mwamuzi wa akiba atakuwa Frank Komba Dar es Salaam wakati Kamisaa wa mchezo atakuwa Joseph Mapunda wa Songea, mkoani.Mbali ya pambano la Yanga na Azam, michezo mingine ya Ligi Kuu itakayopigwa kesho itazikutanisha Majimaji FC dhidi ya African Sports kwenye Uwanja wa Majimaji mjini Songea, Ndanda FC watawakaribisha Toto African ya Tanga katika dimba la Nangwanda Sijaona mjini Mtwara.Mbeya City FC watawakaribisha Simba kwenye dimba la Uwanja wa Sokoine jijini Mbeya, Stand United wakiwakaribisha Tanzania Prisons kwenye Uwanja wa Kambarage mjini Shinyanga. Jijini Tanga, Coastal Union watakuwa wenyeji wa Mtibwa Sugar ya Morogoro kwenye Uwanja wa Mkwakwani.Ligi hiyo itaendelea Jumapili kwa michezo miwili, ambapo maafande wa Mgambo JKT ya Tanga watakuwa wenyeji wa Kagera Sugar kwenye Uwanja wa Mkwakwani, Tanga, huku wachimba Almasi wa Mwadui FC wakiwakaribisha JKT Ruvu ya Pwani katika Uwanja wa Mwadui Complex, Kahama mkoani Shinyanga.  <topic>: MICHEZO 